Hrvatski jezik (22. travnja 2020.)

**Čemu nas uči Jonathan? – tumačenje moderne bajke**

ROK ZA IZVRŠAVANJE ZADATKA: petak (24. 4.), do 18 sati

Zadatak i upute za rad:

* Jučer ste čitali ulomak iz moderne bajke „Galeb Jonathan Livingston“. Ta je bajka vrlo poznato i popularno djelo u svjetskoj književnosti, a ako ste pozorno čitali tekst i promišljali o njegovim likovima kao ljudima (kao što sam vas uputila), mogli ste uočiti da su poruke toga književnoga djela vrlo duboke i svoje čitatelje ono može inspirirati i potaknuti na mnogo pozitivnih stvari.
* I sami ste iznijeli svoja razmišljanja o tome kakve bi ljude mogao predstavljati Jonathan, a kakve ostali galebovi iz teksta. Iznijeli ste zanimljiva subjektivna tumačenja, koja ovom djelu dodaju još neka neotkrivena značenja (svaki čitatelj neko književno djelo doživljava drugačije i u njemu otkriva svjetove koje prije njega još nitko nije otkrio).
* Prema nekom univerzalnom tumačenju ova nas moderna bajka potiče da ne budemo poput ostalih galebova – da se ne bojimo života i da se ne uklapamo u neke „kalupe“ koji su za nas drugi predvidjeli. Potiče nas da budemo poput Jonathana – odvažni, hrabri, da letimo svojim putem u životu, baš onako kako mi to želimo, da se izdignemo iznad prosjeka i da uvijek težimo nečem višem i boljem, pa makar zbog toga bili i pogrešno shvaćeni ili osuđivani od drugih ljudi.
* U svjetlu toga tumačenja želim da i vi proširite svoja razmišljanja, da promislite o svojim stavovima, željama i mogućnostima. Napišite poruku/poruke u kojima ćete ohrabriti i sebe i druge da budete poput galeba Jonathana, a ne poput ostale prosječne većine. Savjetujte kako se odvažiti i „letjeti ispred svoga vremena“, odnosno kako hrabro letjeti na svoj način kroz život, a ne onako kako drugi lete i kako vam drugi nameću. Savjetujte kako osjetiti slobodu duha i tijela, kako se izdići iz neznanja u kojima se neki „galebovi“ (ljudi) često nađu i u okovima toga neznanja ne usude se otvarati nova vrata u životu. Naravno, svatko od vas o ovoj temi drugačije razmišlja i ima svoje stavove i ideje o tome što uopće znači biti svoj i slobodan, no upravo će u tome i biti ljepota ovih vaših poruka – svatko od vas ponudit će svoje viđenje života i svijeta te svojim prijateljima udijeliti savjete iz svog kuta razmišljanja. Jedni druge ćete inspirirati i motivirati. Nemojte se ustručavati iznijeti svoje mišljenje, budite slobodni u tome, to i jest poanta ovoga zadatka, kao i bajke o Jonathanu Livingstonu. Možete pisati na koji god način želite – u 1. os. mn (npr. Budimo hrabri, budimo svoji…), obraćati se 2. os. jd. ili mn. (npr. Budi hrabar i svoj…/Budite hrabri i svoji…) ili možete pisati iz svoje perspektive (npr. Mogu/želim biti hrabra i svoja…).
* Želim da u ovom zadatku sudjelujete svi iz razreda jer se jako radujem vašim razmišljanjima i savjetima. Iako možda toga niste svjesni, i vi mene učite mnogim stvarima i obogaćujete me kao osobu i učiteljicu. Inspirirajte i mene svojim porukama i podsjetite me na to zašto je važno vjerovati u sebe i svoje mogućnosti. ☺

***Kako i gdje ćete objaviti svoje poruke?***

* Svoje poruke najprije ćete zapisati u svoju bilježnicu, a zatim ćete ih upisati i na jedno zajedničko mjesto, na kojem ćete moći pročitati savjete i poruke koje su svi vaši prijatelji iz razreda stavili. To zajedničko mjesto jedan je online alat s kojim ste se možda već susretali, a zove se **Padlet**. U objavu na yammeru postavila sam vam poveznicu – klikom na nju otvorit će vam se zid na Padletu koji sam kreirala za ovu našu aktivnost. Tom zidu jednostavno možete pristupiti bez obzira na to koji uređaj koristite (mobitel, tablet, laptop, računalo). Kada vam se poveznica otvori, pojavit će vam zid s naslovom „Budimo poput galeba Jonathana! Budimo svoji i slobodni!“. *Kako ćete napisati svoje poruke na tom zidu?* Vrlo jednostavno. U donjem desnom kutu nalazi vam se u kružnici znak „plus“ (+) i kada kliknete na njega, pojavit će vam se okvir u kojem možete pisati. Kada napišete u njega svoju poruku, jednostavno kliknete sa strane i vaš ispunjeni okvir ostat će na zidu (ako ste na mobitelu, morat ćete kliknuti na „post“ = “objavi“). U naslov poruke napišite svoje ime, da znamo čija je poruka. Ako budete primijetili da ima neka pogreška u vašoj poruci, uvijek možete svoj tekst urediti. Svojoj poruci možete priložiti i fotografije, a to ćete i učiniti – pronađite neku fotografiju na internetu, ili ju snimite sami, a ta fotografija neka prikazuje ono što za vas znači riječ „sloboda“. Pazite da vaše poruke budu napisane pravopisno i gramatički točno. Svaki put kada netko od vas/nas uđe na tu poveznicu, vidjet će već postavljene okvire s porukama koje su neki već stavili, dakle te se poruke automatski spremaju i neće nestati kad vi izađete iz Padleta. Poruke ostalih učenika, koje vam se budu posebno svidjele, možete „lajkati“, tj. kliknuti na srce ispod nje.